ASKIM: Jensen er blant dem som tilbringer mest tid i området. Som leder i Askim IFs fri-idrettsgruppe har han tilbrakt over 100 dager på og ved idrettsanlegget, bare i år. Han har merket seg stadig flere episoder med merkelige hendelser. Derfor har han tatt kontakt med både kommunen og politiet for å sende en bekymringsmelding. Han har også snakket om saken i idrettsrådet.

– Det har vært en del mistenkelig oppførsel i år, sier Jensen og lister opp ulike hendelser fra dette året.

I månedsskiftet august/september ble det observert narkohandel under et barnestevne i friidrett.

Bladde opp sedler

– Det satt fire på en benk rett utenfor banen. Den ene bladde opp en stor bunke med sedler og fikk noe tilbake, forklarer Jensen.

Det var en av funksjonærene på stevnet som så hendelsen. Jensen var stevneleder og gikk opp til de fire for å fortelle at dette er noe verken han eller friidrettsklubben vil ha noe av. Som svar fikk han noe som kan karakteriseres som trusler.

Etter dette tok han en tur til politiet for å fortelle om saken. Dette er bare én av en rekke episoder i området.

– En gang i sommer kom det en merkelig, søtlig røyklukt fra under tribunen. Der sto to ungdommer og røykte, sannsynligvis hasj. Da jeg spurte hva de drev med, sa de at de sto og leste i ei bok, sier Jensen.

Han ramser også opp skating på taket av Askimhallen, bålbrenning på Parkscenen samt åpenlys drikking på tribunen og i parken.

– Skal være trygt

Stasjonssjef Trond Widme ved Indre Østfold politistasjon kjenner ikke til tipset om narkotikahandel fra august.

– Vi tar imot tips og vurderer om det er grunnlag for å gjøre videre tiltak. Generelt kan jeg likevel si at park- og stadionområdet ikke er et område vi får mye tips om, sier Widme.

Leder Morten Hødal i Folkeparkens venner er klar over at det skjer ting i området.

– Det har vært en del forskjellig, men jeg kan ikke si at jeg merker at det har blitt mer slik aktivitet, sier Hødal.

Lasse Jensen ønsker at området skal være trygt å ferdes i, og vil derfor gi beskjed om at slik oppførsel ikke tolereres.

– Vi må rett og slett bevare området som en sunn plass, konkluderer Jensen.